นักการเมืองเกาหลีใต้และญี่ปุ่นเรียกร้องให้ประเทศมีอาวุธนิวเคลียร์เพื่อรับมือกับเกาหลีเหนือ
แต่นักวิเคราะห์เชื่อว่าสหรัฐฯ จะไม่เห็นด้วยเพราะจะขัดต่อสนธิสัญญาการไม่แพร่ขยายอาวุธนิวเคลียร์
หลังจากที่เกาหลีเหนือประกาศเรื่องการทดลองนิวเคลียร์ครั้งที่สาม นักการเมืองบางคนของเกาหลีใต้และญี่ปุ่นได้แสดงความเห็นว่าประเทศของตนควรจะมีอาวุธนิวเคลียร์เช่นกัน โดยนาย Chung Mong-joon ผู้นำคนหนึ่งของพรรค New Frontier ซึ่งเป็นพรรครัฐบาลเกาหลีใต้เปรียบเทียบสถานการณ์นี้ว่าเหมือนกับการที่เกาหลีใต้มีอาชญากรอยู่ใกล้บ้านผู้กำลังซื้อปืนกลรุ่นใหม่มาไว้ในครอบครองแต่เกาหลีใต้นั้นมีเพียงหินก้อนเล็กๆ ไว้ป้องกันตัว ส่วนหนังสือพิมพ์ JoongAng ก็เสนอบทบรรณาธิการตั้งคำถามว่าเกาหลีใต้ควรจะมีอาวุธนิวเคลียร์เช่นกันหรือไม่ และสหรัฐฯ จะเข้าช่วยปกป้องเกาหลีใต้หรือไม่หากเกาหลีใต้ถูกคุกคามด้วยอาวุธนิวเคลียร์จากเกาหลีเหนือ แต่นาย Park Yong-jin โฆษกของพรรค DUP ซึ่งเป็นพรรคฝ่ายค้านของเกาหลีใต้ตำหนินโยบายเรื่องเกาหลีเหนือที่ล้มเหลวของรัฐบาลในช่วงห้าปีที่ผ่านมาว่าทำให้เกาหลีเหนือหันมาพัฒนาอาวุธนิวเคลียร์ ส่วนนาย Shintaro Ishihara อดีตผู้ว่าการกรุงโตเกียวสี่สมัยและขณะนี้เป็นผู้นำของพรรค Japan Restoration Party ในสภากล่าวเรียกร้องอย่างเปิดเผยว่าญี่ปุ่นควรจะมีอาวุธนิวเคลียร์เพื่อต้านทานอำนาจของจีน เกาหลีเหนือ และรัสเซียเช่นกัน อย่างไรก็ตาม นาย Carl Baker นักวิเคราะห์ด้านความมั่นคงของสถาบัน Center for Strategic and International Studies ของสหรัฐฯ มองว่าการออกมาแสดงความเห็นของนักการเมืองในเกาหลีใต้และญี่ปุ่นนี้เป็นเพียงการเรียกร้องความสนใจจากจีน เพราะนักการเมืองเหล่านี้ทราบดีว่าวิธีเดียวที่จะแก้ปัญหาโครงการอาวุธนิวเคลียร์ของเกาหลีเหนือได้คือการใช้อิทธิพลความกดดันจากจีนเท่านั้น นาย Carl Baker มีความเห็นด้วยว่ารัฐบาลสหรัฐฯ จะไม่เห็นด้วยกับเรื่องการมีอาวุธนิวเคลียร์ของเกาหลีใต้และญี่ปุ่นอย่างแน่นอนเพราะทั้งสองประเทศนี้อยู่ใต้ข้อตกลงการป้องกันด้านนิวเคลียร์จากสหรัฐฯ และการเริ่มพัฒนาอาวุธนิวเคลียร์ขึ้นจะเป็นการขัดต่อข้อตกลงเรื่องการไม่แพร่ขยายอาวุธนิวเคลียร์หรือ NPT